《连雪偶书》
宋代·赵蕃

初雪为欢谣，再雪犹喜视。
三雪已恐多，四雪翻为异。
坐栖漏明屋，卧拥如铁被。
萧条市无行，寂寞门半闭。
官居且云然，野处当何似。
凶年略无储，度日唯旋计。
糟粕有十百，糠覈匪一二。
葛根藉长鑱，蓼草同滞穗。
哀哉当此时，已矣良不易。
仰头叩皇天，俯首跼厚地。
天地岂不仁，冰雪行且霁。
春膏动土脉，好雨趋岁事。
但勤力田科，且下半租赐。
当思硕鼠去，切勿厌狼戾。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。